መለስ ዜናዊ በኢትዮጵያና በሱዳን መካከል ጠንካራ ግንኙነት እንዲፈጠር ወሳኝ ሚና ነባረቸው-ፕሬዝዳንት አልበሽር
አዲስ አበባ፤ ነሐሴ 14/2005 (ዋኢማ) – የቀድሞ ጠቅላይ ሚኒስትር መለስ ዜናዊ በኢትዮጵያና በሱዳን መካከል ጠንካራ ወዳጅነት በመፍጠር ረገድ የነበራቸው ሚና የላቀ እንደነበር የሱዳኑ ፕሬዝዳንት ገለጹ። ጠቅላይ ሚኒስትር ኃይለማሪያም ደሳለኝ ትናንት ማምሻውን የሱዳኑ ፕሬዝዳንት ፊልድ ማርሻል ኦማር ሐሰን አሕመድ አል በሽርን ትናንት ማምሻውን በጽህፈት ቤታቸው ተቀብለው አነጋግረዋል። በዚሁ ወቅት ፕሬዝዳንት አል በሽር እንዳሉት ኢትዮጵያና ሱዳን ከመቼውም ጊዜ ይልቅ ግንኙነታቸው በጠንካራ መሰረት ላይ መገንባቱን ጠቅሰው ለዚህ ግንኙነት መጠናከር የቀድሞ ጠቅላይ ሚኒስትር መለስ ዜናዊ አስተዋፅኦ የላቀ ነበር። በጠቅላይ ሚኒስትር መለስ የተጀመረውን የሁለቱ እህታማማቾች አገራት ስትራቴጂካዊ ግንኙነት ወደ ተቋማዊ ግንኙነት ለማሳደግ አስፈላጊ መሆኑን ፕሬዝዳንት አል በሽር አመልክተዋል። የኢፌዴሪ ጠላይ ሚኒስትር አቶ ኃይለማሪያም ደሳላኝ በበኩላቸው በኢትዮጵያና በሱዳን መካከል ያለው ግንኙነት ከጉርብትና ባለፈ የወንድማማቸነት መሆኑን ገልጸዋል። በሁለቱ አገራት መካከል ያለው የሕዝብ ለሕዝብ ግንኙነት ይበልጥ ለማጠናከርም መንግሥታቱ በጋራ እንደሚሰሩ አረጋግጠዋል። ከዚህ አንፃር በሁለቱ አገራት መካከል የተፈጠረውን ስትራቴጂካዊ ግንኙነት ወደ ተቋማዊ ግንኙነት ለማሸጋገር የጋራ መግባባት ላይ መደረሱን አመልክተዋል። ይህን ተፈፃሚ የሚያደርግ የሁለቱ አገራት የጋራ ኮሚቴም እንደሚቋቋም ጠቅላይ ሚኒስትሩ ጠቁመው በኢትዮጵያ በኩል እንቅስቃሴው በአፋጣኝ እንዲጀመር ፍላጎት እንዳለ ገልጸዋል። በሱዳንና በደቡብ ሱዳን መካከል ያለውን አለመግባባት ለመፍታት እየተደረገ ያለው ጥረት አበረታታች መሆኑንም አቶ ኃይለማሪያም አስታውቀዋል። በቀጣይነትም ኢትዮጵያ በሱዳንና በደቡብ ሱዳን መካከል ያለውን አለመግባባት በዘላቂነት እልባት እንዲያገኝ የምታደርገውን ጥረት አጠናክራ እንደምትቀጥል ማረጋገጣቸውን ውይይቱን የተከታተሉ በውጭ ጉዳይ ሚኒስቴር የአፍሪካ ጉዳዮች ዳይሬክተር ጀነራል አምባሳደር ሰለሞን አበበ ገልጸዋል። የሱዳኑ ፕሬዝዳንት ፊልድ ማርሻል ኦማር ሐሰን አሕመድ አል በሽር በቀድሞ ጠቅላይ መለስ ዜናዊ አንደኛ ዓመት የመታሰቢያ በዓል ለመገኘት ትናንት ረፋዱ ላይ ነበር አዲስ አበባ የገቡት።